Komisijos direktyva 2002/86/EB
2002 m. lapkričio 6 d.
keičianti Direktyvos 2001/101/EB nuostatą dėl datos, nuo kurios draudžiama prekiauti produktais, neatitinkančiais Europos Parlamento ir Tarybos direktyvos 2000/13/EB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 95 straipsnį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo [1] su pakeitimais, padarytais Komisijos direktyva 2001/101/EB [2], ypač į jos 6 straipsnio 6 dalies antros pastraipos pirmąją įtrauką,
kadangi:
(1) Direktyvos 2001/101/EB nuostatos dėl produktų, kurių sudėtyje yra mėsos, ženklinimo netaikomos tol, kol nesibaigia paskutinis tos direktyvos perkėlimo į nacionalinę valstybių narių teisę terminas.
(2) Patvirtinus sąvokos "mėsa" apibrėžimą ženklinimo tikslais, atitinkami ūkio subjektai turės padaryti esminių pakeitimų produktų ženklinime, visų pirma susijusių su sudedamųjų dalių sąrašu ir, prireikus, mėsos sudėtimi.
(3) Tokių produktų kiekis rinkoje yra didelis ir su tuo susiję mažosios ir vidutinės įmonės, būtinas atitinkamas pereinamasis laikotarpis, kad šių produktų ženklinimas atitiktų Direktyvą 2001/101/EB.
(4) Turi būti numatyta, kad ūkio subjektai galėtų parduoti rinkoje produktus, paženklintus prieš pasibaigiant pereinamajam laikotarpiui, kurių ženklinimas neatitinka pirmiau minėtų nuostatų.
(5) Dėl to reikėtų atitinkamai iš dalies pakeisti Direktyvą 2001/101/EB.
(6) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2001/101/EEB 2 straipsnis pakeičiamas taip:
"2 straipsnis
1. Valstybės narės nuo 2003 m. sausio 1 d. leidžia prekiauti produktais, kurie atitinka Direktyvą 2000/13/EB.
2. Nuo 2003 m. liepos 1 d. valstybės narės draudžia prekiauti produktais, kurie neatitinka Direktyvos 2000/13/EB.
Tačiau produktais, kurie neatitinka Direktyvos 2000/13/EB ir kurie paženklinti iki 2003 m. liepos 1 d., leidžiama prekiauti kol baigiasi jų atsargos."
2 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
3 straipsnis
Ši direktyva skirta valstybėms narėms.
Priimta Briuselyje, 2002 m. lapkričio 6 d.